Sekolah Menengah Kebangsaan Tun Haji Abdul Malek

Sejarah

Sekolah Menengah Tanjung Minyak ditubuhkan pada 2 Januari 1976. Kumpulan pelajarnya yang pertama telah ditumpangkan di Sekolah Rendah Jenis Cina, Cheng. Bilangan pelajarnya ialah seramai 400 orang. Kelas yang terlibat ialah tingkatan peralihan dan tingkatan satu.
Mulai 1 Julai 1976, pelajar-pelajar telah dipindahkan ke bangunan yang ada sekarang. Kawasan sekolah ini seluas 13 ekar. Kemudahan-kemudahan yang ada pada masa itu ialah sebuah padang bola sepak dan hoki, sebuah gelanggang serba guna, dua blok bangunan dua tingkat, sebuah blok satu tingkat untuk seni perusahaan dan sebuah kantin.
Buat pertama kalinya, pelajar-pelajar tingkatan tiga menduduki peperiksaan Sijil Rendah Pelajaran (SRP) pada 2 Januari 1978. Seterusnya pada 2 Januari 1979, tingkatan empat dimulakan. Ketika ini, sesi persekolahan diadakan dua sesi iaitu sidang pagi bagi tingkatan peralihan, tiga, empat dan lima. Manakala sidang petang pula adalah untuk tingkatan satu dan dua.
Pada 1 Mei 1979, nama sekolah telah ditukarkan kepada Sekolah Menengah Tun Abdul Malek iaitu sempena mengambil nama Gabenor Melaka yang kedua (1959-1971).
Kumpulan pertama seramai 58 orang pelajar tingkatan lima telah menduduki peperiksaan Sijil Pelajaran Malaysia (SPM) pada 2 Januari 1980.
Pada 2014, SMKTHAM telah terpilih sebagai salah sebuah sekolah penerima Anugerah New Deals 2013 di bawah pimpinan pengetua Haji Jamil bin Jaamat.

Perkembangan prasarana

29 Jan 1981 - Sebuah surau telah siap dibina. Datuk Sri Adib Adam selaku Ketua Menteri telah merasmikan surau ini
02 Mei 1985 - Sebuah blok bangunan tiga tingkat siap dibina. Sekolah satu sesi bermula
07 Ogos 1987 - Bilik guru telah dibesarkan dengan mencantumkan dua bilik darjah
11 Jan 1988 - Bilik guru yang lama diubah suai menjadi sebuah bilik disiplin dan sebuah bilik Guru Penolong Kanan II
05 Feb 1988 - Nyanyian lagu sekolah SMK Tun Haji Abdul Malek buat pertama kalinya telah dinyanyikan.
01 Mac 1989 - Pembinaan sebuah bilik tayang
10 April 1989 - Pembinaan bilik APD dan membesarkan perpustakaan
06 Mei 1989 - Pemasangan alat siar raya dan intercom
10 Mei 1989 - Pembinaan dua buah gelanggang permainan bermula
20 Mei 1989 - Membesarkan kantin
06 Jun 1989 - Pembinaan bilik Guru Penolong Kanan dan pengubahsuaian Bilik Kerjaya
05 Julai 1989 - Bangunan kedai koperasi telah siap dibina
15 Julai 1990 - Bangunan baharu mengandungi 8 buah bilik darjah di bawah projek KBSM telah siap dibina. Aliran sains bagi menengah atas telah bermula pada 4 Disember 1989 apabila Tingkatan 4 Sains ditawarkan di sekolah ini
21 April 2003 - Pembinaan pagar dan tembok batu di bahagian hadapan sekolah melalui peruntukan JPM dengan perbelanjaan RM 100 ribu
09 Dis 2002 - Sebuah gazebo telah dibina melalui wang sumbangan balu Tun Haji Abdul Malek. Gezebo tersebut diberi nama Wakaf Kasih Bonda
01 Jan 2004 - Kelas MPV-Lanskap dan Nurseri dimulakan
07 Mei 2004 - Bangunan Makmal Komputer dua tingkat mula dibina bersebelahan kantin dan bilik guru
14 Mei 2005 - Tingkatan 6 Rendah Sastera dimulakan. Aliran Perniagaan dan aliran Ekonomi
13 Jun 2005 - Kelas Program Intensif Pendidikan Khas (bermasalah pembelajaran) dimulakan
02 Dis 2006 - Tembok batu dibina menggantikan pagar di belakang sekolah dengan peruntukan usaha Cikgu Abdul Mutalib Osman. Siap pada 2007
03 Jan 2007 - Sesi petang bermula untuk menampung bilangan pelajar yang ramai dan kekangan bilik darjah. Sistem punch card mula digunakan
05 Feb 2007 - Lawatan tapak bagi kerja membina bangunan tiga tingkat di Padang B. Hal ini bertujuan menampung masalah kepadatan pelajar dan kekurangan makmal. Siap pada 2008.
21 Ogos 2007 - Surau dinaik taraf dengan memasang jubin di perkarangan dan sengkuap (kajang) di persekitaran surau
18 Julai 2007 - Sebuah Pusat Akses (cyber cafe) diwujudkan di dalam perpustakaan melalui peruntukan kerajaan. 1 set komputer dan 1 pencetak
September 2007 - Blok bangunan baharu telah dibina. Bangunan merangkumi makmal sains, bilik-bilik darjah, bilik guru dan pusat akses. Mula digunakan pada Mei 2009.
Oktober 2007 - Pembinaan anjung bangunan Pendidikan Khas
Disember 2007 - Pembinaan anjung bangunan Koperasi
Mei 2009 - Blok bangunan baharu mula digunakan. Dinamakan Blok Wawasan
Tahun 2010 - Meja batu diletakkan di Anjung Koperasi bagi kemudahan pelajar. Tugu Mercu 1 Malaysia dan Jejak Kerjaya dibina. Kerja pembesaran surau dengan menambah ruang sembahyang perempuan dan ruang berwuduk tertutup. Menaik taraf pusat sumber sekolah dengan mewujudkan Bilik Bahan Bantu Mengajar dan Bilik Rujukan Tingkatan 6. Memindahkan Pusat Akses ke Blok A yang lebih kondusif. Menukar selusur tangga daripada besi kepada keluli tahan karat.
Tahun 2013 - Pembinaan bangku batu di persekitaran sekolah. Pembinaan dua buah pondok bacaan. Memasang Wi-Fi dan melengkapkan kemudahan ICT di sekolah. Menyediakan enam buah water cooler di persekitaran sekolah. Menaikkan taraf bilik darjah Pendidikan Khas. Mewujudkan taman-taman khas dan mengubah lansdkap sekolah di bawah program "Pesona Hijau"
Tahun 2014 - Membina Tangga Kambing di lereng padang sekolah. Mewujudkan Laluan Kecemerlangan dan Laluan "Blue Ocean Aquaria" SMKTHAM. Mengubah Bilik Gerakan kepada Bilik Dokumentasi SMKTHAM